b'\n_START_ARTICLE_\nKri\xc5\xbei\xc5\xa1\xc4\x8de (drama)\n_START_SECTION_\nVsebina\n_START_PARAGRAPH_\nTrgovec \xc4\x8daka U\xc4\x8diteljico in Cunjarja, ki ju je bil povabil na obletnico zasutja v kleti. Ko pride starka, trgovec izpove, da je od tedaj drug \xc4\x8dlovek, usvojil da je bil Cunjarjevo metodo: postavil je stojnico z zelenjavo, od katere ima samo izvesek, ni\xc4\x8d drugega. Toda strank ni, zato je prepri\xc4\x8dan, da mu je Cunjar nastavil grdo past, in ga smrtno sovra\xc5\xbei. Stran odtod ne more, nazaj no\xc4\x8de, ker bi spet pri\xc5\xa1el sem in bil \xc5\xa1e na slab\xc5\xa1em. Ker pa nekaj vendar mora imeti, je postal tisti \xc4\x8drnolasi fant, ki ga je ljubila U\xc4\x8diteljica, \xc4\x8deprav je tajila, da je u\xc4\x8diteljica. Tisti fant je bil nacisti\xc4\x8dni krvnik, ki mu je Cunjar nastavil detonator, a je namesto njega razneslo skupino \xc5\xa1olarjev. Trgovec je pristal na vse, celo na to, da je bil krvnik, samo da je postal ta \xc4\x8drnolasi fant, U\xc4\x8diteljico pa je povabil predvsem zato, da mu to potrdi. Potem bo nehal biti napol trgovec, bil bo samo \xc4\x8drnolasec in bo lahko na\xc5\xa1el pot odtod. Starka ugovarja, da la\xc5\xbee sam sebi, da se s tem ne bo re\xc5\xa1il, toda Trgovec se razjezi, prepove ji sleherni namig na to, da on ne bi bil \xc4\x8drnolasec._NEWLINE_Pride U\xc4\x8diteljica. Ko ji trgovec postre\xc5\xbee s \xc4\x8dajem, je hudo u\xc5\xbealjena, ker da je spregledal njenega spremljevalca, \xc4\x8drnolasega fanta. Trgovec jo sku\xc5\xa1a prepri\xc4\x8dati, da ob njej ni nikogar, a U\xc4\x8diteljica mu o\xc4\x8dita, da je prav tak kot drugi, tudi on, za katerega je mislila, da jima bo vendar prijatelj, jo grozno \xc5\xbeali in ne razume, da ona nekaj mora imeti. Ima \xc4\x8drnolasca, ki ne more shajati brez nje. Trgovcu se njegov svet podira. Prepri\xc4\x8dati mora U\xc4\x8diteljico, da ni res, kar si ona izmi\xc5\xa1lja, zato da bo res, kar si izmi\xc5\xa1lja on. Ke se U\xc4\x8diteljica ogor\xc4\x8deno upira, jo zadavi. S tem je sicer postal \xc4\x8drnolasi, a je izgubil njo, torej je bilo vse zaman in brez smisla. Zdaj ga lahko re\xc5\xa1i le \xc5\xa1e Cunjar; mora priti in razodeti, kako da je v zakloni\xc5\xa1\xc4\x8du lahko pohodil podgano, ki je bila nihova edina zveza z zunanjim svetom. \xc4\x8ce bi to izvedel, bi bilo vse re\xc5\xa1eno._NEWLINE_Pride Tujec in pove, da Cunjarja ne bo, ker ni ve\xc4\x8d Cunjar in na take kraje sploh ne more priti. \xc4\x8ce ga ho\xc4\x8dejo \xc5\xa1e kdaj videti, morajo sami poiskati kraj, kjer je zdaj. Starka odide za Tujcem, Trgovec pa ne more nikamor, brez Cunjarja ne vidi ne oken ne vrat, niti tega ve\xc4\x8d ne ve, kaj se po\xc4\x8dne z njimi.'